Broj: 711-I-1157-P-248-16/19-11-8

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Vlahe Orepića, zastupnika u Hrvatskom saboru i ministra unutarnjih poslova do 27. travnja 2017.g. i dužnosnice Anite Perković-Škalic, predsjednice Uprave trgovačkog društva Agencija za komercijalnu djelatnost d.o.o. do 27. lipnja 2016.g.,** na 43. sjednici, održanoj 14. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Vlahe Orepića, zastupnika u Hrvatskom saboru i ministra unutarnjih poslova do 27. travnja 2017.g., zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik, u svojstvu člana Skupštine trgovačkog društva Agencija za komercijalnu djelatnost d.o.o. koji predstavlja Vladu Republike Hrvatske, na izvanrednoj skupštini navedenog trgovačkog društva održanoj 29. srpnja 2016.g. imenovao članicu Uprave i članove Nadzornog odbora bez prethodnog prijedloga za imenovanje upućenog od strane Vlade Republike Hrvatske Skupštini tog trgovačkog društva.**
2. **Postupak za odlučivanje o sukobu interesa protiv dužnosnice Anite Perković-Škalic, predsjednice Uprave trgovačkog društva Agencija za komercijalnu djelatnost d.o.o. do 27. lipnja 2016.g. povodom sklapanja Aneksa ugovora o međusobnim pravima i obvezama s navedenim trgovačkim društvom od 27. studenoga 2015.g. neće se pokrenuti s obzirom da prikupljeni podaci i dokumentacija ne upućuju na moguću povredu odredbi ZSSI-a niti načela obnašanja dužnosti.**
3. **Poziva se dužnosnik Vlaho Orepić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je dana 8. lipnja 2016.g. zaprimilo anonimnu prijavu mogućeg sukoba interesa protiv dužnosnika Vlahe Orepića, zastupnika u Hrvatskom saboru i ministra unutarnjih poslova do 27. travnja 2017.g. te dužnosnice Anite Perković-Škalic, predsjednice Uprave trgovačkog društva Agencija za komercijalnu djelatnost d.o.o. do 27. lipnja 2016.g., koja je u knjizi ulazne pošte Povjerenstva zaprimljena pod poslovnim brojem: 711-U-3797-P-248/16-01-1, povodom koje se vodi predmet broj P-248/16.

U prijavi se u bitnome navodi da je dužnosnik Vlaho Orepić smijenio glavnu direktoricu trgovačkog društvo Agencija za komercijalnu djelatnost d.o.o. zbog sklapanja štetnog Aneksa ugovora koji je porezne obveznike koštao 2.235.000,00 kn. U privitku prijave dostavljen je članak objavljen na internetskom portalu [www.maxportal.hr](http://www.maxportal.hr) dana 29. srpnja 2016.g. u kojem se u bitnome navodi da je dužnosnik Vlaho Orepić na konferenciji za novinare objavio da je smijenio glavnu direktoricu i cjelokupni Nadzorni odbor trgovačkog društva Agencija za komercijalnu djelatnost d.o.o. te je imenovao privremenu Upravu i novi Nadzorni odbor. U članku se nadalje navodi da je predsjednik Nadzornog odbora navedenog trgovačkog društva udaljen sa svoje dužnosti zbog teže povrede rada i discipline do koje je došlo sklapanjem Aneksa Ugovora o radu s opozvanom glavnom direktoricom Anitom Perković-Škalic koji sadrži štetnu odredbu o povećanju materijalnih prava navedene dužnosnice u slučaju opoziva.

Povjerenstvo je 23. rujna 2016.g. zaprimilo još jednu anonimnu prijavu mogućeg sukoba interesa podnesenu protiv dužnosnika Vlahe Orepića koja je zaprimljena pod poslovnim brojem: 711-U-4072-P-291/16-01-4 te je povodom iste otvoren predmet pod brojem: P-291/16. U prijavi se u bitnome navodi da je Skupština trgovačkog društva AKD d.o.o. imenovala glavnog direktora navedenog trgovačkog društva, bez prethodnog prijedloga Vlade Republike Hrvatske, što je protivno članku 15. ZSSI-a.

Povjerenstvo je Zaključkom broj: 711-I-1735-P-291/16-02-18 od 19. prosinca 2016.g. spojilo predmete pod brojem P-248/16 i P-291/16 u jedan postupak koji se vodi pod brojem P-248/16.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 3. stavkom 1. podstavcima 3. i 4. ZSSI-a propisano je da su zastupnici u Hrvatskom saboru i ministri u Vladi Republike Hrvatske dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Vlaho Orepić u razdoblju od 22. siječnja 2016.g. do 19. listopada 2016.g. te u razdoblju od 19. listopada 2016. do 27. travnja 2017.g. obnašao dužnost ministra unutarnjih poslova, a od 10. svibnja 2017.g. pa nadalje obnaša dužnost zastupnika u Hrvatskom saboru. Stoga je Vlaho Orepić, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je radi provjere osnovanosti navoda iz podnesenih prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Uvidom u sudski registar Trgovačkog suda u Zagrebu, utvrđeno je da je pod matičnim brojem subjekta: 080020427, OIB: 58843087891 upisano trgovačko društvo Agencija za komercijalnu djelatnost proizvodno, uslužno i trgovačko d.o.o., skraćene tvrtke AKD d.o.o. Kao jedini osnivač/član društva upisana je Republika Hrvatska, a Državna agencija za osiguranje štednih uloga i sanaciju banaka bila je upisana kao član društva do 24. srpnja 2017.g. Nadalje, Anita Perković-Škalic bila je upisana kao direktorica društva od 1. svibnja 2014.g. do 27. lipnja 2016.g., dok je Adela Jelinek Bišćan bila upisana kao direktorica od 29. srpnja 2016.g. do 25. srpnja 2017.g.

Na zahtjev Povjerenstva trgovačko društvo Agencija za komercijalnu djelatnost d.o.o. dostavilo je dopis od 6. listopada 2016.g. u privitku kojeg je dostavljen Ugovor o međusobnim pravima i obvezama sklopljen 30. travnja 2014.g. između navedenog trgovačkog društva i Anite Perković Škalic, I. Aneks Ugovoru o međusobnim pravima i obvezama između istih stranaka sklopljen 27. studenoga 2015.g., Odluka o imenovanju Anite Perković Škalic za glavnu direktoricu Agencije za komercijalnu djelatnost d.o.o. od 15. travnja 2014.g., Zaključak Vlade Republike Hrvatske o opozivu i izboru glavne direktorice Agencije za komercijalnu djelatnost d.o.o. od 5. ožujka 2014.g., Odluka o opozivu Anite Perković Škalic dužnosti glavnog direktora Agencije za komercijalnu djelatnost d.o.o. od 27. lipnja 2016.g. te Potpuni tekst Društvenog ugovora društva s ograničenom odgovornošću Agencija za komercijalnu djelatnost d.o.o.

Uvidom u Zaključak koji je Vlada Republike Hrvatske donijela na sjednici održanoj 5. ožujka 2014.g. utvrđeno je da se istim predlaže Skupštini društva Agencija za komercijalnu djelatnost d.o.o. da izabere mr.sc. Anitu Perković-Škalic za glavnu direktoricu Agencije za komercijalnu djelatnost, s danom 1. svibnja 2014.g.

Uvidom u Odluku donesenu od strane Republike Hrvatske, zastupane po Vladi Republike Hrvatske, koja je pak zastupana po Ranku Ostojiću i Državne agencije za osiguranje štednih uloga i sanaciju banaka, zastupane po Mariji Hrebac, kao članova društva Agencija za komercijalnu djelatnost na Skupštini društva održanoj 15. travnja 2014.g. utvrđeno je da se istom opoziva dotadašnja glavna direktorica Agencije za komercijalnu djelatnost d.o.o. s danom 30. travnja 2014.g., radi odlaska u mirovinu te se za glavnog direktora navedenog trgovačkog društva imenuje Anita Perković-Škalic, s danom 1. svibnja 2014.g.

Isti članovi Društva, uz razliku što je Vladu Republike Hrvatske zastupao dužnosnik Vlaho Orepić, na sjednici Skupštine održanoj dana 27. lipnja 2016.g. donijeli su odluku kojom se opoziva Anita Perković-Škalic dužnosti glavnog direktora Agencije za komercijalnu djelatnost d.o.o., s danom 27. lipnja 2016.g.

Uvidom u Potpuni tekst Društvenog ugovora društva s ograničenom odgovornošću Agencija za komercijalnu djelatnost kojim se isti usklađuje sa Zakonom o trgovačkim društvima, sačinjen od strane javnog bilježnika Lade Škaričić-Sinčić dana 14. srpnja 2014.g. utvrđeno je da je člankom 20. istog propisano da se Uprava Društva sastoji od jednog člana, glavnog direktora te da Upravu imenuje skupština Društva na neodređeno vrijeme. Nadzorni odbor društva zastupajući Društvo sklapa s Upravom ugovor o radu kojim se detaljnije razrađuju sva njegova prava i obveze s temelja obavljanja funkcija Uprave. Prijedlog navedenog Ugovora utvrđuje Nadzorni odbor, a u ime Nadzornog odbora potpisuje ga predsjednik Nadzornog odbora. Skupština društva može opozvati Upravu svojom odlukom u svako doba, bez prethodnog obrazloženja.

Uvidom u Ugovor o međusobnim pravima i obvezama sklopljen dana 30. travnja 2014.g. između Agencije za komercijalnu djelatnost d.o.o. i Anite Perković-Škalic utvrđeno je kako je člankom 10. istog određeno da će Društvo otkazati Ugovor u slučaju kad Skupština Društva donese odluku o opozivu gđe Perković-Škalic s funkcije Uprave Društva. U tom slučaju gđa Perković-Škalic ima pravo na: ponudu drugog ugovora o radu pod izmijenjenim uvjetima koji odgovaraju njenoj stručnoj spremi, znanju i sposobnostima ili isplatu otpremnine koja se određuje u iznosu sukladno važećim zakonskim propisima za predsjednike uprava u trgovačkim društvima u kojima Republika Hrvatska ima većinski udio. U slučaju da gđa Perković-Škalic otkaže Ugovor, bez obzira na razloge prestanka Ugovora, ista ima pravo na otpremninu u iznosu jedne polovine iznosa utvrđene u stavku 3. toga članka.

I.Aneksom Ugovora o međusobnim pravima i obvezama sklopljenim između istih stranaka 27. studenoga 2015.g. izmijenjen je navedeni članak 10. Ugovora na način da u slučaju otkaza gđa Perković-Škalic ima pravo na:

- ponudu drugog Ugovora o radu pod izmijenjenim okolnostima za radno mjesto direktora grupe poslova, odnosno, za slučaj da navedeno radno mjesto odlukom poslodavca o sistematizaciji radnih mjesta bude ukinuto, za radno mjesto koje bi bilo u istom rangu radnog mjesta direktora grupe poslova sukladno stručnoj spremi, znanju i sposobnostima,

- isplatu otpremnine koja se određuje u iznosu sukladno važećim zakonskim propisima za predsjednike uprava u trgovačkim društvima u kojima Republika Hrvatska ima većinski udio,

- naknadu, čiji će iznos odrediti Društvo, ukoliko su postignuti dobri rezultati u poslovanju Društva te ukoliko izvješće o radu potvrđuje profesionalno, strateško, razvojno i poslovno upravljanje Društvom.

Nadalje, istim člankom određeno je da nakon stupanja na snagu odluke o opozivu s funkcije člana Uprave sve do početka ostvarivanja plaće po drugoj osnovi ili do ispunjenja uvjeta za mirovinu gđa Perković-Škalic ima šest mjeseci pravo na naknadu u visini prosječne plaće koji je ostvarila u zadnja tri mjeseca prije prestanka mandata, a idućih šest mjeseci pravo na polovinu tog iznosa. Ako bi nakon stupanja na snagu odluke o opozivu s funkcije člana Uprave gđi Perković-Škalic do ostvarivanja prava na mirovinu po općim propisima nedostajalo manje od godinu dana, ima pravo na naknadu u visini prosječne plaće koja joj je isplaćena u zadnja tri mjeseca prije prestanka obnašanja funkcije člana Uprave, ali ne duže od godinu dana. Poslodavac je dužan u roku 8 dana od dana stupanja na snagu odluke o opozivu s funkcije člana Uprave gđi Perković-Škalic dostaviti ponudu Ugovora o radu pod izmijenjenim okolnostima za radno mjesto Direktora grupe kompleksnih rješenja i razvoja, odnosno, za slučaj da navedeno radno mjesto odlukom poslodavca o sistematizaciji radnih mjesta bude ukinuto, za radno mjesto koje bi bilo u istom rangu radnog mjesta Direktora grupe poslova sukladno stručnoj spremi, znanju i sposobnostima. Gđa Perković-Škalic dužna je u roku 8 dana dati odgovor na ponudu Ugovora o radu iz prethodne rečenice ovog stavka. Ako gđa Perković-Škalic ne bi prihvatila ponudu Ugovora o radu u prethodno navedenom roku ili poslodavac ne bi u navedenom roku ponudio Ugovor o radu na način koje je prethodno opisan, gđa Perković-Škalic ima pravo na naknadu plaće na način koji je određen u stavku 4. ovog članka. U razdoblju od stupanja na snagu odluke o opozivu s funkcije člana Uprave do sklapanja novog Ugovora o radu gđi Perković-Škalic pripada pravo na naknadu u iznosu dvije prosječne plaće koje je ostvarila u zadnja tri mjeseca prije prestanka mandata.

Na dodatni zahtjev Povjerenstva trgovačko društvo Agencija za komercijalnu djelatnost d.o.o. dostavilo je očitovanje od 6. studenoga 2018.g. u kojem se navodi da Aniti Perković-Škalic, ranijoj direktorici navedenog trgovačkog društva nije isplaćena otpremnina. U očitovanju se nadalje navodi da je I.Aneks Ugovora o međusobnim pravima i obvezama od 27. studenoga 2015.g. između Agencije za komercijalnu djelatnost d.o.o. i Anite Perković-Škalic poništen na sjednici Nadzornog odbora dana 4. listopada 2016.g. te ugovorena prava nisu konzumirana.

U očitovanju istog trgovačkog društva od 21. veljače 2019.g. u bitnom se navodi da u razdoblju od 27. lipnja 2016.g. do 29. srpnja 2016.g. društvo Agencija za komercijalnu djelatnost d.o.o. nije imalo upravu, već samo nadzorni odbor i prokuristu. U takvoj izvanrednoj situaciji nadzorni odbor trebao je *de facto* „permanentno" zasjedati sve dok takva situacija traje. Naime, u trenutku kada je društvo ostalo bez uprave, prokurist je mogao postupati unutar zakonskih ograničenja propisanih člankom 47. stavkom 2. Zakona o trgovačkim društvima i svoje djelovanje ograničiti na neodložne poslove nužne za funkcioniranje društva te na poslove čije nepoduzimanje bi dovelo do štete za društvo. Nadzorni odbor je stoga u navedenom razdoblju (sukladno odredbama Zakona o trgovačkim društvima) bio dužan stalno biti u kontaktu s prokuristom društva i u dogovoru s njim poduzimati nužne radnje dok se hitno ne imenuje nova uprava. Međutim, postupanje nadzornog odbora izostalo je u cijelosti.

S obzirom na neodrživost takve situacije, društvo Agencija za komercijalnu djelatnost d.o.o. ističe da je dana 29. srpnja 2016.g., sukladno Društvenom ugovoru i odredbama Zakona o trgovačkim društvima, održana izvanredna skupština društva na kojoj je opozvana prokura gđi Jelinek Bišćan te je donesena odluka o imenovanju iste članom Uprave - glavnim direktorom društva. Na Izvanrednoj skupštini su također razriješeni dotadašnji i imenovani novi članovi nadzornog odbora. Uprava i minimalan broj članova Nadzornog odbora imenovani su na određeno vrijeme do okončanja postupka odabira kandidata putem javnog natječaja sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 33/16. i 43/16., u daljnjem tekstu: Uredba) te Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku („Narodne novine“, broj 33/16. i 43/16., u daljnjem tekstu: Odluka).

U očitovanju se nadalje navodi da je na temelju članka 31. stavka 3. Zakona o Vladi Republike Hrvatske („Narodne novine“ broj 150/11. i 119/14.), a u smislu članka 24. stavka 1. Društvenog ugovora društva s ograničenom odgovornošću Agencija za komercijalnu djelatnost, Vlada Republike Hrvatske na sjednici održanoj 11. veljače 2016.g. donijela Zaključak KLASA: 080-02/16-01/72, URBROJ: 5030110/1-16-02 kojim se opoziva Ranko Ostojić dužnosti člana Skupštine navedenog trgovačkog društva koji predstavlja Vladu Republike Hrvatske te se za člana Skupštine koji predstavlja Vladu Republike Hrvatske, imenuje Vlaho Orepić, ministar unutarnjih poslova. U očitovanju se također pojašnjava da je Republika Hrvatska 100%-tni vlasnik društva Agencija za komercijalnu djelatnost d.o.o. te je Vlada Republike Hrvatske sukladno Zakonu o trgovačkim društvima imenovala člana skupštine koji predstavlja istu u navedenom trgovačkom društvu. Članovi skupštine dužni su postupati u skladu sa Zakonom o trgovačkim društvima do opoziva te im nije potrebno posebno ovlaštenje za prisutnost na sjednicama skupštine (osim ukoliko se radi o punomoćniku).

Također, Vlada Republike Hrvatske nije donijela odluku o razrješenju i imenovanju Nadzornog odbora niti odluku o razrješenju članice uprave - glavne direktorice trgovačkog društva Agencija za komercijalnu djelatnost d.o.o., uzimajući u obzir odredbu članka 4. Zakona o postupku primopredaje vlasti („Narodne novine“ broj 94/04., 17/07. i 91/10.) kojom je propisano da Vlada Republike Hrvatske ne smije donositi odluke o imenovanjima na dužnost od dana raspisivanja izbora, a u to doba Vlada je funkcionirala kao tehnička, dok je Sabor bio raspušten.

U privitku očitovanja trgovačko društvo Agencija za komercijalnu djelatnost d.o.o. dostavilo je Zaključak Vlade Republike Hrvatske KLASA: 080-02/16-01/72, URBROJ: 5030115/1-16-02 od 11. veljače 2016.g. kojim se opoziva Ranko Ostojić dužnosti člana Skupštine Agencije za komercijalnu djelatnost d.o.o. koji predstavlja Vlade Republike Hrvatske te se za člana Skupštine koji predstavlja Vladu Republike Hrvatske imenuje Vlaho Orepić, koji je tada obnašao dužnost ministra unutarnjih poslova.

U privitku očitovanja Agencije za komercijalnu djelatnost d.o.o. dostavljen je i Zapisnik s Izvanredne skupštine društva održane 29. srpnja 2016.g., sastavljen od strane javnog bilježnika Lade Škaričić Sinčić. Uvidom u navedeni zapisnik utvrđeno je da je na navedenoj Izvanrednoj skupštini bio prisutan dužnosnik Vlaho Orepić, tadašnji ministar unutarnjih poslova, i to kao predstavnik Vlade Republike Hrvatske, člana društva Agencija za komercijalnu djelatnost d.o.o. Dužnosnik Vlaho Orepić je kao predsjedavajući Skupštine konstatirao da u ime drugog člana Skupštine, Državne agencije za osiguranje štednih uloga i sanaciju banaka, nije prisutna gđa Marija Hrebac niti njezin punomoćnik, iako je uredno pozvana te da unatoč činjenici da drugi član Skupštine nije nazočan, skupština ima kvorum te može donositi valjane odluke.

Uvidom u Zapisnik nadalje je utvrđeno da je na navedenoj Izvanrednoj skupštini trgovačkog društva Agencija za komercijalnu djelatnost d.o.o. održanoj 29. srpnja 2016.g. donesena Odluka o opozivu prokure Adeli Jelinek Bišćan te Odluka kojom se ista imenuje za člana Uprave – glavnog direktora Agencije za komercijalnu djelatnost d.o.o., s danom 29. srpnja 2016.g. Na Izvanrednoj skupštini donesena je i odluka o razrješenju i imenovanju članova Nadzornog odbora trgovačkog društva Agencija za komercijalnu djelatnost d.o.o. kojom se opozivaju dotadašnji članovi Nadzornog odbora te se novim članovima Nadzornog odbora trgovačkog društva Agencija za komercijalnu djelatnost d.o.o. imenuju Zdravko Janić i Damir Juras.

Nadalje, trgovačko društvo Agencija za komercijalnu djelatnost d.o.o. dostavilo je i presliku zastupničkog pitanja zastupnika u Hrvatskom saboru Ranka Ostojića upućenog predsjedniku Vlade Republike Hrvatske Andreju Plenkoviću u kojem se traži odgovor na pitanja kada i na kojoj sjednici Vlade Republike Hrvatske je donesena odluka o razrješenju Nadzornog odbora društva Agencija za komercijalnu djelatnost d.o.o. na čijem čelu je bio Zlatko Košić te kada i na kojoj sjednici je Vlada Republike Hrvatske donijela odluku o imenovanju novog Nadzornog odbora istog trgovačkog društva. Zastupnik u Hrvatskom saboru Ranko Ostojić je nadalje postavio pitanje kada i na kojoj sjednici Vlade Republike Hrvatske je donesena odluka o razrješenju glavne direktorice Agencije za komercijalnu djelatnost d.o.o. Anite Perković-Škalic te odluka o imenovanju Adele Jelinek Bišćan glavnom direktoricom navedenog trgovačkog društva.

U odgovoru Vlade Republike Hrvatske na navedeno zastupničko pitanje KLASA: 021-12/17-01/26, URBROJ: 50301-01/20-17-4 od 2. ožujka 2017.g. navodi se na je na Izvanrednoj skupštini Agencije za komercijalnu djelatnost d.o.o. održanoj 29. srpnja 2016.g. donesena odluka o razrješenju i imenovanju članova Nadzornog odbora trgovačkog društva Agencija za komercijalnu djelatnost d.o.o. kojom su opozvani dotadašnji članovi Nadzornog odbora, i to dva člana radi isteka mandata, dok su predsjednik i jedan član opozvani sukladno odredbama Zakona o trgovačkim društvima. Istom Odlukom privremeno su imenovana dva nova člana Nadzornog odbora na određeno vrijeme, do okončanja postupka odabira kandidata za članove Nadzornog odbora sukladno Odluci.

Nadalje, u odgovoru na zastupničko pitanje Vlada Republike Hrvatske navodi da je članica Uprave – glavna direktorica trgovačkog društva Agencija za komercijalnu djelatnost d.o.o. opozvana na Skupštini održanoj 27. lipnja 2016.g. te je s obzirom na potrebu imenovanja nove Uprave društva, a uzevši u obzir da je sukladno važećim propisima bilo potrebno provesti postupak javnog natječaja, do imenovanja nove Uprave društva, Skupština društva donijela odluku o davanju prokure Adeli Jelinek-Bišćan kako bi se osiguralo nesmeteno poslovanje društva. Odluka o imenovanju Adele Jelinek-Bišćan za članicu Uprave – glavnu direktoricu društva na određeno vrijeme, do okončanja postupka odabira kandidata za člana Uprave sukladno Uredbi donesena je na Izvanrednoj skupštini održanoj 29. srpnja 2016.g. Dakle, Vlade Republike Hrvatske nije donijela odluku o razrješenju i imenovanju Nadzornog odbora niti odluku o razrješenju članice Uprave – glavne direktorice uzimajući u obzir članak 4. Zakona o postupku primopredaje vlasti („Narodne novine“ broj 94/4., 17/07. i 91/10.) kojim je propisano da Vlada Republike Hrvatske ne smije donositi odluke o imenovanjima na dužnost od dana raspisivanja izbora. U odgovoru na zastupničko pitanje se još navodi da je Vlada Republike Hrvatske na sjednici održanoj 22. prosinca 2016.g. donijela zaključak kojim se Skupštini društva Agencija za komercijalnu djelatnost d.o.o. predlaže da se za članove Nadzornog odbora imenuju dosadašnji članovi Nadzornog odbora do provedbe postupka izbora istih sukladno Odluci. Na sjednici održanoj 19. siječnja 2017.g. Vlada Republike Hrvatske predložila je Skupštini društva imenovanje Adele Jelinek Bišćan za članicu Uprave sukladno Uredbi.

Povjerenstvo je i samo zatražilo od Vlade Republike Hrvatske očitovanje na okolnost je li Vlada Republike Hrvatske predložila Skupštini trgovačkog društva Agencija za komercijalnu djelatnost d.o.o. da za članicu Uprave navedenog trgovačkog društva imenuje Adela Jelinek Bišćan koja je u sudskom registru Trgovačkog suda u Zagrebu bila upisan kao direktorica od 29. srpnja 2016.g. do 25. srpnja 2017.g.

Vlada Republike Hrvatske dostavila je očitovanje KLASA: 022-03/18-25/33, URBROJ: 50301-15/07-19-02 od 22. siječnja 2019.g. u kojem se navodi da je na sjednici održanoj 19. siječnja 2017.g. donijela Zaključak kojim je Skupštini trgovačkog društva Agencija za komercijalnu djelatnost d.o.o. predložila imenovanje Adele Jelinek Bišćan za članicu Uprave navedenog trgovačkog društva do provedbe postupka izbora članova Uprave sukladno Uredbi, a najviše na vrijeme od šest mjeseci. Nadalje, na sjednici održanoj 20. srpnja 2017.g., Vlada Republike Hrvatske je donijela Zaključak kojim predlaže Skupštini društva Agencija za komercijalnu djelatnost d.o.o. opoziv imenovane s navedene dužnosti. U očitovanje se također napominje da Vlada, osim na navedenim sjednicama, nije raspravljala o imenovanju, odnosno razrješenju Adele Jelinek Bišćan niti je donosila druge odluke /zaključke vezano za Adelu Jelinek Bišćan.

Povjerenstvo je izvršilo uvid u Odluku o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ broj 120/13., 74/15. i 44/16.) koja je bila na snazi 29. srpnja 2016.g., odnosno u vrijeme održavanja Izvanredne sjednice trgovačkog društva Agencija za komercijalnu djelatnost d.o.o. te utvrdilo da je navedeno trgovačko društvo predmetnom Odlukom proglašeno trgovačkim društvom od strateškog interesa za Republiku Hrvatsku.

Uvidom u Odluku o raspisivanju prijevremenih izbora za zastupnike u Hrvatski sabor KLASA: 013-03/16-02/01, URBROJ: 71-06-01/1-16-1 od 16. srpnja 2016.g. utvrđeno je da je istom određeno je da će se izbori na biračkim mjestima u Republici Hrvatskoj održati u nedjelju 11. rujna 2016.g., a izbori na biračkim mjestima u sjedištima diplomatsko-konzularnih predstavništava Republike Hrvatske u subotu 10. rujna i u nedjelju 11. rujna 2016.g.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 4. Zakona o postupku primopredaje vlasti propisano je da od dana raspisivanja izbora Vlada ne smije donositi odluke o imenovanjima na dužnost. Iznimno, Vlada može, u slučajevima kada je nužno radi osiguranja nesmetenog rada tijela državne uprave ili drugih državnih tijela, imenovati vršitelja dužnosti.

U vrijeme održavanja Izvanredne skupštine trgovačkog društva Agencija za komercijalnu djelatnost d.o.o. dana 29. srpnja 2016.g., na kojoj su donesene predmetne Odluke o imenovanju članova Nadzornog odbora te člana Uprave – glavnog direktora navedenog trgovačkog društva od strane dužnosnika Vlahe Orepića, pitanje imenovanja članova uprava i nadzornih odbora bilo je uređeno tada važećim Zakonom o upravljanju i raspolaganju imovinom u vlasništvu Republike Hrvatske („Narodne novine“ broj 94/13., 130/14., 18/16., dalje u tekstu: Zakon o upravljanju). Odredbama toga Zakona različito je uređena nadležnost i procedura imenovanja članova nadzornih odbora i uprava u onim trgovačkim društvima koja su proglašena od strateškog ili posebnog interesa za Republiku Hrvatsku od onih trgovačkih društava koja nisu u navedenoj kategoriji.

Tako je člankom 17. stavkom 2. Zakona o upravljanju bilo je propisano da Državni ured za upravljanje državnom imovinom (prednik Ministarstva državne imovine, dalje u tekstu: DUUDI) u suradnji s resornim ministarstvima predlaže Vladi Republike Hrvatske imenovanje predstavnika vlasnika u skupštinama trgovačkih društava od strateškog i posebnog interesa za Republiku Hrvatsku. Stavkom 3. istog članka bilo je propisano da DUUDI daje mišljenje Povjerenstvu Vlade Republike Hrvatske za upravljanje strateškim trgovačkim društvima na inicijativu resornog ministarstva za imenovanje članova nadzornih odbora trgovačkih društava od strateškog i posebnog interesa za Republiku Hrvatsku i predlaganje kandidata za predsjednike nadzornih odbora istih. Stavkom 4. istog članka bilo je propisano da Povjerenstvo Vlade Republike Hrvatske za upravljanje strateškim trgovačkim društvima predlaže Vladi Republike Hrvatske kandidate za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku.

Nadalje, istim člankom, stavkom 5. bilo je propisano da se odabir kandidata za članove i predsjednike uprava trgovačkih društava i drugih pravnih osoba od strateškog i posebnog interesa za Republiku Hrvatsku provodi na prijedlog resornog ministarstva, uz suglasnost DUUDI-a, putem javnog natječaja ili posredstvom specijalizirane agencije, koja se, po potrebi, može odabrati u te svrhe na javnom natječaju. Stavkom 6. istog članka bilo je propisano da, ako se provodi javni natječaj, DUUDI nakon provedbe javnog natječaja predlaže Povjerenstvu Vlade Republike Hrvatske za upravljanje strateškim trgovačkim društvima odabir kandidata za članove i predsjednike uprava trgovačkih društava od strateškog i posebnog interesa za Republiku Hrvatsku.

Člankom 45. stavkom 2. Zakona o upravljanju propisano je da Povjerenstvo za upravljanje strateškim trgovačkim društvima, pored ostalih nadležnosti, predlaže Vladi Republike Hrvatske članove nadzornih odbora i uprava trgovačkih društava od strateškog i posebnog interesa za Republiku Hrvatsku.

Sukladno odredbama članaka V. i VII. Odluke o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku, nadležno ministarstvo podnosi DUUDI-u prijedlog za provođenje postupka izbora odnosno imenovanja kandidata za članove nadzornih odbora ove kategorije trgovačkih društava. DUUDI potom svoje mišljenje uz prijedlog nadležnog ministarstva, svu dokumentaciju i Izvješće o provedenom savjetovanju sa zainteresiranom javnošću dostavlja Povjerenstvu Vlade Republike Hrvatske za upravljanje strateškim trgovačkim društvima, nakon čega navedeno Povjerenstvo predlaže Vladi kandidate za članove nadzornih odbora navedenih trgovačkih društava.

Nadalje, člankom 10. stavkom 3. Uredbe Vlade Republike Hrvatske o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku, propisano je da Povjerenstvo Vlade Republike Hrvatske za upravljanje strateškim trgovačkim društvima, na temelju dostavljenog zapisnika DUUDI-a o provedenom postupku odabira s prijedlogom odabira kandidata, odabire kandidate koje predlaže Vladi Republike Hrvatske za predsjednika i članove uprave trgovačkih društava od strateškog i posebnog interesa za Republiku Hrvatsku. Ujedno, sukladno članku 14. Uredbe, u slučaju kada se kandidati odabiru posredstvom specijalizirane agencije, Povjerenstvo Vlade za upravljanje strateškim trgovačkim društvima, na temelju zaprimljene dokumentacije, odabire kandidate koje predlaže Vladi Republike Hrvatske za predsjednika i članove uprave trgovačkih društava.

Sukladno navedenom, iz odredaba Zakona o upravljanju te citiranih odredaba navedene Odluke i Uredbe Vlade Republike Hrvatske, koji su bili na snazi u vrijeme kada je dužnosnik donosio odluke o imenovanju navedene u izreci ove Odluke, proizlazi da Povjerenstvo Vlade Republike Hrvatske za upravljanje strateškim trgovačkim društvima predlaže Vladi Republike Hrvatske kandidate za članove uprava i nadzornih odbora trgovačkih društava od strateškog i posebnog interesa za Republiku Hrvatsku, iz čega nedvojbeno proizlazi da Vlada Republike Hrvatske upućuje prijedlog za imenovanje skupštinama tih trgovačkih društava, koje potom na temelju prijedloga Vlade donose odluke o imenovanju.

Navedeno nije u koliziji s odredbom članka 15. stavka 1. ZSSI-a koja propisuje da skupštinama trgovačkih društava u kojima Republika Hrvatska ima udjele, članove nadzornih odbora i uprava predlaže Vlada Republike Hrvatske. Pritom je potrebno naglasiti da ZSSI ne propisuje postupak koji prethodi prijedlogu Vlade Republike Hrvatske.

Povjerenstvo nadalje ističe da se poslovi zastupanja Vlade Republike Hrvatske, koje obavlja dužnosnik kao član skupštine trgovačkog društva u vlasništvu Republike Hrvatske na temelju odluke Vlade Republike Hrvatske ne mogu se odvojiti od obnašanja dužnosti ministra, odnosno od obveze poštivanja ZSSI-a i u tim poslovima. Navedeni zaključak nedvojbeno proizlazi iz okolnosti da je redovita praksa da članovima skupština trgovačkih društava u državnom vlasništvu budu imenovani upravo ministri resora u koji spada predmet poslovanja društva (eventualno neki drugi dužnosnik ministarstva). Ukoliko dođe do smjene na dužnosti ministra, Vlada Republike Hrvatske razrješuje dosadašnjeg ministra dužnosti zastupnika u skupštinama društva te ovu dužnost povjerava novoimenovanom ministru. U konkretnom slučaju, Vladu Republike Hrvatske je u skupštini trgovačkog društva Agencija za komercijalnu djelatnost d.o.o. prije dužnosnika Vlahe Orepića zastupao Ranko Ostojić, koji je također obnašao dužnost ministra unutarnjih poslova.

Povjerenstvo također ima u vidu da je u određenim slučajevima, kada trgovačko društvo ostane bez tijela upravljanja i nadzora, nužno žurno imenovati tijela trgovačkog društva radi održanja njegova redovitog poslovanja. Pritom niti Zakon o upravljanju niti navedena Odluka i Uredba Vlade Republike Hrvatske, nisu propisivali posebne slučajeve privremenog imenovanja članova nadzornog odbora ili uprave trgovačkih društava u kojima Republika Hrvatska ima udjele, odnosno koja su proglašena od strateškog/posebnog interesa. To ne znači da je zakonodavac odnosno Vlada Republike Hrvatske imao namjeru u tim iznimnim okolnostima prepustiti odluku o imenovanju diskrecijskoj odluci dužnosnika koji predstavlja Republiku Hrvatsku u skupštini trgovačkog društva.

Da je tome tako proizlazi i iz činjenice da je člankom 10. nove Uredbe Vlade Republike Hrvatske o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku od 2. ožujka 2017.g. („Narodne novine“ broj 19/17.), propisano da u slučajevima nepostojanja uprave ili minimalnog broja članova uprave nužnih za donošenje odluka, odnosno potrebnih osoba ovlaštenih za zastupanje zbog čega bi trgovačkom društvu, odnosno pravnoj osobi prijetio nastanak određene štete ili bi moglo doći do otežanog poslovanja i obavljanja svakodnevnih djelatnosti, Ministarstvo državne imovine može, uz suglasnost ministarstva u čijoj nadležnosti su djelatnosti kojima se pretežito bavi trgovačko društvo, Vladi Republike Hrvatske predložiti kandidate za članove uprava bez provođenja javnog natječaja, a predloženi kandidati moraju ispunjavati uvjete iz članka 4. te Uredbe. U tom slučaju Ministarstvo državne imovine predlaže odabir kandidata za člana uprave do imenovanja kandidata putem javnog natječaja, a najdulje na vrijeme od šest mjeseci.

Dakle, i u navedenim slučajevima privremenih imenovanja, kandidate za članove uprave nadležna ministarstva predlažu Vladi Republike Hrvatske, iz čega nedvojbeno proizlazi da onda Vlada Republike Hrvatske prijedlog podnosi skupštini trgovačkog društva.

Pritom članak 15. stavak 1. ZSSI-a ne propisuje postupak izbora kandidata te se jednako primjenjuje bez obzira u kojem su postupku kandidati izabrani (putem javnog natječaja za članove uprave odnosno propisanim postupkom za izbor članova nadzornih odbora ili bez provedbe ovih postupaka), odnosno bez obzira jesu li imenovani na redoviti mandat ili privremeno. U tom smislu Povjerenstvo tumači da okolnost da se u određenom slučaju radilo o privremenom imenovanju članova nadzornog odbora, odnosno o privremenom imenovanju članova uprave do provedbe javnog natječaja, ne otklanja primjenu članka 15. stavka 1. ZSSI-a, odnosno potrebu da i u tom slučaju inicijalni prijedlog skupštini trgovačkog društva dolazi od Vlade Republike Hrvatske.

Povjerenstvo stoga zaključuje da je, sukladno odredbama članka 15. stavka 1. ZSSI-a, i u slučajevima kada skupština trgovačkog društva, u kojem Republika Hrvatska ima udjele u vlasništvu, donosi odluku o privremenom imenovanju nadzornog odbora ili uprave bez prethodno provedene propisane redovne procedure odabira kandidata, potrebno da Vlada Republike Hrvatske prethodno uputi skupštini društva svoj prijedlog članova nadzornog odbora odnosno uprave društva.

Imajući u vidu da su sukladno članku 5. stavku 2. ZSSI-a dužnosnici osobno odgovorni za svoje djelovanje u obnašanju javnih dužnosti, Povjerenstvo smatra da dužnosnici, koji vezano za obnašanje svoje dužnosti, obavljaju i funkciju predstavnika javne vlasti u skupštini trgovačkog društva kao predstavnici države koja ima udjele u vlasništvu društva, moraju voditi brigu i o poštivanju odredbi članka 15. ZSSI-a. Stoga ukoliko dužnosnici donose odluku u svojstvu skupštine trgovačkog društva o imenovanju članova nadzornog odbora ili uprave, bez da postoji prethodni prijedlog Vlade Republike Hrvatske, isti mogu biti odgovorni za povredu odredbe članka 15. ZSSI-a.

Povjerenstvo dodatno pojašnjava da imenovanje dužnosnika Vlahe Orepića za člana skupštine trgovačkog društva Agencija za komercijalnu djelatnost d.o.o., predstavljaju formalnu ovlast na zastupanje Republike Hrvatske, odnosno Vlade Republike Hrvatske u Skupštini društva te na donošenje i potpisivanje odluka na sjednicama Skupštine, dakle ovlast zastupanja. Time dužnosniku Vlahi Orepiću nije dana ovlast da samostalno donosi pojedine meritorne odluke iz nadležnosti Skupštine za koje je zakonom propisano da se donose na temelju prijedloga Vlade Republike Hrvatske, među kojima su upravo i odluke o imenovanju članova nadzornih odbora i uprava trgovačkih društava u kojima Republika Hrvatska ima udjele u vlasništvu.

Povjerenstvo također pojašnjava da iako je stavkom 1. člankom 4. Zakona o postupku primopredaje vlasti propisano da od dana raspisivanja izbora Vlada ne smije donositi odluke o imenovanjima na dužnost, u stavku 2. istog članka propisana je iznimka koja Vladi omogućuje da u slučajevima kada je to nužno radi osiguranja nesmetenog rada tijela državne uprave ili drugih državnih tijela, može imenovati vršitelja dužnosti.

S obzirom da je razrješenje članova nadzornog odbora i članice uprave trgovačkog društva u vlasništvu Republike Hrvatske nedvojbeno situacija kada je nužno izvršiti imenovanje s ciljem osiguranja nesmetenog rada tog trgovačkog društva, Povjerenstvo smatra da je u konkretnom slučaju, iako nije riječ o državnom tijelu, trebalo analognom primjenom postupiti sukladno citiranom članku 4. stavku 2. Zakona o postupku primopredaje vlasti.

Također, potrebno je uzeti u obzir da je dužnosnik Vlaho Orepić, kao član Skupštine trgovačkog društva Agencija za komercijalnu djelatnost d.o.o., donošenjem odluke o razrješenju članova nadzornog odbora te odluke o opozivu prokure Adeli Jelinek Bišćan doveo do izvanrednog stanja u društvu, i to nakon što je Predsjednica Republike Hrvatske donijela odluku o raspisivanju prijevremenih izbora za zastupnike u Hrvatski sabor, iako je morao biti svjestan ograničenih ovlasti Vlade Republike Hrvatske u razdoblju nakon raspisivanja izbora. Dužnosnik je opisanim postupanjem sam doveo do nastanka izvanredne situacije te potrebe žurnog izbora članova uprave i nadzornog odbora te je potom izvršio imenovanje bez prethodnog prijedloga Vlade Republike Hrvatske i provedenog postupka u skladu sa Zakonom o upravljanju te Uredbom i Odlukom Vlade.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Vlaho Orepić počinio moguću povredu članka 15. stavka 1. ZSSI-a, koja proizlazi iz okolnosti da je dužnosnik, u svojstvu člana Skupštine trgovačkog društva Agencija za komercijalnu djelatnost d.o.o. koji u Skupštini predstavlja Vladu Republike Hrvatske, Odlukom Skupštine od 29. srpnja 2016.g. imenovao članove Nadzornog odbora i člana Uprave – glavnog direktora tog trgovačkog društva, bez prethodnog prijedloga za imenovanje upućenog od strane Vlade Republike Hrvatske.

Stoga je, na temelju članka 39. stavka 1. ZSSI-a, donesena odluka kao u točki I. izreke.

U odnosu na dužnosnicu Anitu Perković-Škalic, Povjerenstvo obrazlaže da je uvidom u Ugovor i Aneks ugovora potpisan između navedene dužnosnice i trgovačkog društva Agencija za komercijalnu djelatnost d.o.o. utvrđeno da su istoj Aneksom Ugovora sklopljenim 27. studenoga 2015.g. u znatnoj mjeri povećana prava nakon otkaza predmetnog ugovora u odnosu na prava koja su joj bila priznata osnovnim Ugovorom sklopljenim 30. travnja 2014.g. Povjerenstvo međutim ističe da prilikom potpisivanja Ugovora i Aneksa ugovora između trgovačkog društva Agencija za komercijalnu djelatnost d.o.o. s jedne strane i Anite Perković-Škalic s druge strane, Anita Perković Škalic nije nastupala kao zakonska zastupnica tog trgovačkog društva, već kao fizička osoba koja je predmetnim ugovorom regulirala svoja prava i obveze prema društvu. Naime, sukladno članku 20. Društvenog ugovora prilikom sklapanja ugovora s Upravom društva, društvo zastupa Nadzorni odbor koji utvrđuje i prijedlog navedenog Ugovora, a isti potpisuje predsjednik Nadzornog odbora.

Pritom valja napomenuti da iz očitovanja društva Agencija za komercijalnu djelatnost proizlazi da do realizacije prava iz predmetnog Aneksa ugovora nije ni došlo, a navedeno je utvrđeno i uvidom u informatički sustav Porezne uprave, koji je Povjerenstvo izvršilo na temelju posebnog ovlaštenja.

Slijedom navedenog, Povjerenstvo je donijelo odluku da se postupak protiv dužnosnice Anite Perković-Škalic neće pokrenuti.

Sukladno članku 39. stavku 3. ZSSI-a, u točki III. izreke poziva se dužnosnik Vlaho Orepić da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnik da uz očitovanje Povjerenstvu dostavi eventualnu daljnju relevantnu dokumentaciju s kojom raspolaže, a kojom će potvrditi svoje navode.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Vlaho Orepić, elektroničkom dostavom
2. Dužnosnica Anita Perković Škalic, osobna dostava
3. Objava na internetskoj stranici Povjerenstva
4. Pismohrana